Yann Sommer

**Yann Sommer** (lindur më 17 dhjetor 1988) është njē futbollist profesionist zviceran i cili luan si portier për klubin italian Internazionale.

Ai e nisi karrierën e tij si profesionist në Zvicër te Baseli, duke luajtur fillimisht me ekipin nën-21 dhe më pas me ekipin e parë. Pasi fitoi katër kampionate rresht, ai u transferua te Borussia Mönchengladbach në Gjermani në vitin 2014, duke qëndruar për nëntë vitet e ardhshme. Pas një periudhe të shkurtër te Bayern München nē vitin 2023, ku fitoi titullin e tij të parë të Bundesligës, Sommer u transferua në Itali te Interi, duke fituar titullin e Serie A në sezonin e tij të parë me klubin.

Sommer luajti 69 ndeshje me ekipet e moshave të Zvicrës, duke arritur finalen e Kampionatit Evropian 2011 me ekipin nën-21. Ai debutoi me ekipin e parë në vitin 2012 dhe luajti 94 ndeshje para se të tërhiqej në vitin 2024. Ai mori pjesë në tre edicione të UEFA Kampionatit Evropian dhe FIFA Kupës së Botës.

## Karriera me klube
### Basel
Sommer lindi në Morges, Vaud dhe filloi të luante futboll fillimisht me ekipet e tē rinjëve të Herrliberg dhe më pas Concordia Basel. Ai u bë pjesë e akademisë së Baselit në vitin 2003 dhe firmosi kontratën e parë si profesionist dy vite më vonë. Sommer ishte portieri titullar i ekipit nën-21 si dhe portieri i tretë i ekipit të parë mbrapa Franco Costanzo dhe Louis Crayton.

Nē verën e vitit 2011, Sommer firmosi një kontratë të re katër-vjeçare dhe u huazua te Vaduzi nē Ligën e Dytë Zvicerane për të fituar përvojë. Ai u vendos menjëherë titullar dhe u aktivizua në 33 ndeshje kampionat, duke ndihmuar ekipin të rikthehej në elitë. Huazimi i tij u rinovua deri në janar 2009. Sommer bëri debutimin e tij në Superligën e Zvicrës më 20 korrik 2008 në fitoren 2–1 në transfertë kundër Luzernës.

Më 7 janar 2009, Baseli e riktheu në ekip pas dëmtimit të portierit titullar Franco Costanzo. Debutimi i tij zyrtar me ekipin erdhi më 7 shkurt në humbjen 3–2 kundër Young Boys në Stade de Suisse, Wankdorf. Ai u aktivizua në gjashtë ndeshje në kampionat dhe një në kupë gjatë pjesës së dytë të sezonit 2008–09.

parapamje|majtas|225x225px|Sommer gjatë një ndeshje të UEFA Ligës së Evropës në sezonin 2013–14.
Më 14 qershor, Sommer firmosi një kontratë të re pesë-vjeçare. Dy ditë më pas, ai u bë pjesë e Grasshoppers në formë huazimi për një sezon. Ai u aktivizua në 33 ndeshje gjatë kohës së tij me klubin. Pas rikthimit te Baseli, Sommer ishte portieri i dytë mbrapa Franco Costanzos. Në mars 2011, klubi njoftoi se Costanzo nuk do të rinovonte, duke bërë që Sommer të promovohej titullar nga sezoni i ardhshë. Ai u aktivizua në pesë ndeshje në Superligë gjatë sezonit 2010–11, të cilën Baseli e fitoi; ky ishte trofeu i tij i parë me klubin.

Më 14 shtator 2011, Sommer bëri debutimin e tij në UEFA Ligën e Kampioneve në fitoren 2–1 kundër Oțelul Galațit në fazën e grupeve. Ai u aktivizua në 43 ndeshje në të gjitha kompeticionet në sezonin 2011–12, duke ndihmuar ekipin të fitonte kampionatin dhe kupën. Në sezonin 2012–13, Sommer luajti të 36 ndeshjet e kampionatit, që u fitua për herën e tretë rresht nga ekipi. Ai gjithashtu ishte protagonist në ecurinë e ekipit në UEFA Ligën e Evropës, duke arritur deri në gjysëm-finale ku u eliminua nga Chelsea me rezultatin e përgjithshëm 5–2.

Në sezonin 2013–14, Sommer u aktivizua në 58 ndeshje në të gjitha kompeticionet, duke fituar një tjetër kampionat. Ai u largua nga klubi pas përfundimit të sezonit, duke koleksionuar gjithsej 170 ndeshje dhe 65 porta të paprekura.

### Borussia Mönchengladbach
parapamje|Sommer në një seancë stërvitore me Gladbach në 2015.|259x259px
Më 10 mars 2014, Sommer firmosi një marrëveshje pesë-vjeçare me klubin gjerman Borussia Mönchengladbach, e cila do të hynte në fuqi më 1 korrik. Ai u ble nga klubi për të zëvëndësuar Marc-André ter Stegen, i cili ishte transferuar te Barcelona. Në sezonin e tij të parë në Bundesligë, Borussia u rendit në vendin e tretë, duke arritur rezultatin më të lartë në kampionat që nga viti 1978. Klubi gjithashtu theu rekordin me 17 ndeshje pa humbje të vendosur në sezonin e largët 1970–71.

Debutimi i tij me klubin erdhi në fitoren 2–1 kundër Homburg në kupë. Ai ishte gjithashtu titullar në barazimin 1–1 kundër Stuttgartin në ndeshjen hapëse të kampionatit. Gladbach siguroi kualifikimin në Ligën e Kampioneve për sezonin e ardhshëm një ndeshje para mbylljes së sezonit. Sommer u shpall lojtari i sezonit i klubit pas përfundimit të sezonit.

Borussia e nisi sezonin 2015–16 në mënyrë të keqe duke u mposhtur me rezultatin 4–0 nga Borussia Dortmundi, ku Sommer u fajsua për golin e parë. Klubi vazhdoi me rezultet negative, duke humbur edhe tre ndeshjet e rradhës në kampionat si dhe ndeshjen hapëse të Ligës së Kampioneve kundër Seviljes, duke bërë që media gjermane të kritikonte lojtarët e ekipit, përfshirë Sommerin. Pasi pësuan humbjen e pestë rresht në kampionat kundër ekipit rival 1. FC Köln, trajneri Lucien Favre dha dorëheqjen. Ndryshe nga sezoni i kaluar, kjo ishte nisja më e keqe në historinë e klubit.

Favre u zëvëndësua nga André Schubert, nën drejtimin e të cilit ekipi arriti katër fitore në katër ndeshjet e para. Sommer pësoi një dëmtim në hundë në humbjen 2–1 kundër Manchester Cityt në ndeshjen e dytë të fazës së grupeve të Ligës së Kampioneve, duke humbur ndeshjen e rradhës në kampionat kundër Wolfsburgut. Ai më pas luajti si titullar në të gjitha ndeshjet e mbetura, duke tërhequr interesin e Manchester Cityt.

Në nëntor 2019, Sommer firmosi një kontratë të re me klubin deri në vitin 2023. Në sezonin 2020–21, ekipi arriti deri në raundin e 16-tave të Ligës së Kampioneve, duke u eliminuar nga Manchester City. Më 27 gusht 2022, Sommer bëri 19 pritje në barazimin 1–1 kundër Bayern München në Allianz Arena, duke vendosur një rekord të ri në Bundesligë.

### Bayern München
Në dhjetor 2022, portieri veteran i Bayernit Manuel Neuer pësoi një dëmtim gjatë kohës që po bënte ski dhe do të mungonte për pjesën e mbetur të sezonit, duke bërë që klubi të niste kërkimin për një zëvëndësues. Më 19 janar 2023, Sommer u largua nga Gladbach pas nëntë vitesh e gjysëm, duke firmosur një kontratë me Bayernin deri në korrik 2025. Vlera e transferimit ishte 8 milion €. Ai bëri debutimin e tij në ditën e ardhshme në barazimin 1–1 kundër RB Leipzig.

### Internazionale
Më 7 gusht 2023, Sommer u transferua në Itali te Interi duke firmosur për tre vite. Klubi pagoi 6.75 milion € për kartonin e tij. Sommer luajti ndeshjen e tij të parë me *Zikaltrit* në fitoren 2–0 në shtëpi kundër Monzës në ndeshjen hapëse të Serie A. Pasi e mbajti portën e paprekur në ndeshjet e rradhës kundër Cagliarit dhe Fiorentinës, ai u mposht për herë të parë në fitoren historike 5–1 kundër Milanit në *Derby della Madonnina* më 16 shtator. 

Në janar 2024, Sommer fitoi Superkupën e Italisë pasi Interi mposhti Napolin në finale. Ai ishte titullar i padiskutueshëm në formacion, duke u aktivizuar në 34 ndeshje në kampionat të cilën Interi e fitoi për herë të 20të në histori, duke siguruar yllin e dytë në fanellë. Ai regjistroi 19 porta të paprekura në kampionat, më shumë se çdo portier tjetër në pesë ligat kryesore evropiane. Në përfundim të sezonit, ai u emërua në ekipin e sezonit të Serie A.

Në edicionin e parë të formatit të ri të fazës së ligës të Ligës së Kampioneve, Sommer pësoi vetëm një gol në tetë ndeshje, me Interin që u kualifikua menjëherë në raundin e 16-tave.

## Karriera ndërkombëtare
### Të rinjtë
Sommer ka luajtur me disa ekipe moshash të Zvicrës, përfshirë nën-16, -17, -19 dhe -21. Ai debutoi me ekipin nën-16 më 26 gusht 2003 në një humbje 5–0 kundër Gjermanisë. Debutimi i tij me ekipin nën-17 erdhi më 20 nëntor 2003 në barazimin 1–1 kundër Anglisë.

Sommer luajti ndeshjen e tij të parë me ekipin nën-21 në fitoren 2–1 në transfertë kundër Belgjikës, duke u aktivizuar si zëvëndësues në pjesën e dytë. Ai ishte kapiten dhe titullar i ekipit në UEFA Kampionatin Evropian 2011 në Danimarkë. Ekipi arriti deri në finale pa pësuar asnjë gol, duke u mundur me rezultatin 2–0 nga Spanja. Kjo ishte ndeshja e fundit e Sommerit me ekipin nën-21.

### Ekipi i parë
parapamje|majtas|Sommer duke luajtur me Zvicrën në nëntor 2015.
Sommer luajti ndeshjen e tij të parë me ekipin e parë më 30 maj 2012 në humbjen 1–0 në miqësoren kundër Rumanisë. Ai gjithashtu ishte një nga 23 lojtarët e thirrur për të luajtur në FIFA Kupën e Botës 2014 në Brazil. Ai ishte rezerva e titullarit Diego Benaglio gjatë turnamentit.

Dy vite më pas, Sommer u thirr të luante në UEFA Euro 2016, ku ai ishte titullar. Ai u aktivizua në të katërta ndeshjet e Zvicrës në turnament. Ekipi u eliminua në raundin e 16-tave 5–4 me penallti nga Polonia pasi koha e rregullt dhe shtesa u mbyllën në barazim 1–1.

Në maj 2018, Sommer u përfshi në ekipin që do të luante në FIFA Kupën e Botës 2018. Ai bëri debutimin e tij në këtë kompeticion në barazimin 1–1 kundër Brazilit në ndeshjen hapëse të grupit E. Në maj 2019, ai luajti në finalet e UEFA Ligës së Kombeve, ku Zvicra u rendit në vendin e katërt.

Në maj 2021, Sommer u thirr si pjesë e ekipit që do të luante në UEFA Euro 2020, e cila u zhvillua një vit me vonesë për shkak të pandemisë së COVID-19. Në ndeshjen e raundit të 16-tave kundër Francës, ai priti penalltinë e Kylian Mbappés në gjuajtjet e penalltive, me Zvicrën që arriti një fitore surprizë 5–4 me penallti pasi koha e rregullt dhe shtesa ishin mbyllur në barazim 3–3. Në ndeshjen çerek-finale kundër Spanjës, Sommer bëri tetë pritje, duke e dërguar ndeshjen sërisht në gjuajtjet e penalltive, por këtë herë Zvicra u mposht 3–1.

Në nëntor 2022, Sommer mori pjesë në FIFA Kupën e Botës 2022, e cila ishte edicioni i tretë rresht i tij. Ai u shpall lojtari më i mirë në ndeshjen hapëse të grupit kundër Kamerunit, të cilën Zvicra e fitoi 1–0. Në qershor 2024, Sommer ishte titullar në UEFA Euro 2024, duke luajtur në të gjitha ndeshjet e Zvicrës që arriti deri në çerek-finale. Më 19 gusht 2024, ai njoftoi tërheqjen nga ekipi kombëtar, duke zhvilluar gjithsej 94 ndeshje me ekipin e parë.

## Profili i lojtarit
parapamje|djathtas|Sommer në aksion me Interin në një ndeshje të Ligës së Kampioneve, 8 shtator 2023.
Sommer është një portier me gjatësi mesatare, i cili shquhet për hedhjet e tij dhe reflekset. Ai dallohet për daljet e sakta në zonë si dhe për lojën me top, duke marrë pjesë në ndërtimin e lojës së ekipit në gjysëm fushën e tij. Sommer është gjithashtu një specialist në pritjet e penalltive, duke ndalur 17 në karrierën e tij; ai ishte portieri i parë që e kuptoi teknikën e ekzekutimit të penalltive të mesfushorit italian Jorginho, të cilit i priti dy penallti në dy ndeshje rresht. Ai gjithashtu ka ndalur penallti ndaj ekspertëve të tjerë si Sergio Ramos (dy në një ndeshje) dhe Kylian Mbappé. Sommer gjithashtu njihet për karakterin e tij dhe lidershipin.

## Jeta personale
Sommer u martua me partneren e tij Alina në gusht 2019 pas një lidhje tre-vjeçare. Vajta e tyre, Mila, lindi më 4 nëntor 2019.

## Statistikat e karrierës
### Klube
### Kombëtarja
Burimi: 

## Trofe
### Klube
;FC Vaduz
* Challenge League Zvicerane: 2007–08
* Kupa e Lihtenshtajnit: 2007–08

;FC Basel
* Super Liga Zvicerane: 2010–11, 2011–12, 2012–13, 2013–14
* Kupa e Zvicrës: 2011–12

;Bayern München 
*Bundesliga: 2022–23

;Internazionale
*Serie A: 2023–24
*Supercoppa Italiana: 2023

### Personale
*Ekipi i Turnamentit i UEFA Kampionatit Evropian nën-21: 2011
*Ekipi i Sezonit i Super Ligës Zvicerane: 2013–14
*Futbollisti Zviceran i Vitit: 2016, 2018, 2021 
*Ekipi Fantasy i Sezonit i Bundesligës: 2019–20
*Ekipi i Sezonit i Serie A: 2023–24
*Ekipi i Vitit i Serie A 2023–24
*Ekipi Evropian i Sezonit i *The Athletic*: 2023–24
*Ekipi i Vitit i European Sports Media: 2023–24

## Referime
## Lidhje të jashtme
* Profili te uebfaqja zyrtare e Interit
* Profili te uebfaqja zyrtare e Bayernit